SKRIFTLIG FORESPØRGSEL P-1443/02

af Alexander de Roo (Verts/ALE) til Kommissionen

(15. maj 2002)

Om: Farlige stoffer i træ

De såkaldte Wohman-salte er træimprægneringsmidler, hvori der findes kobber-, krom- og arsen-forbindelser. Godkendelsen af disse salte er blevet trukket tilbage i Nederlandene (pr. 10.7.2002), efter at CTB (Styrelsen for Godkendelse af Pesticider) konstaterede, at anvendelsen af kobberholdige træimprægneringsmidler medfører uacceptable skader på miljøet. CTB har ligeledes konstateret, at der ikke kan udelukkes risici for folkesundheden, især ved lejetøj og privatpersoners anvendelse af træ, der er blevet imprægneret med kobberforbindelser (i form af hegn og lignende).

Alene i Nederlandene udledes der på årsbasis og uden kontrol omkring 300 000 kg arsensyre og omkring 600 000 kg kromtrioxid i vand, jord og luft via produktet imprægneret træ. Den årlige omsætning i Nederlandene af imprægneret træ ligger på omkring 700 000 m3.

Hvis man betragter alle aspekter heraf kan det konstateres, at sådanne stoffer udledes frit på forskellige tidspunkter. Træ, der er blevet behandlet med Wohman-salte, der udledes som bygge- og nedrivningsaffald, indeholder mellem 2500 mg/kg og 6000 mg/kg krom og mellem 1500 mg/kg og 3500 mg/kg kobber.

Affaldstræ, der er blevet behandlet med Wohman-salte, bør fjernes og forarbejdes som farligt affald. Men i praksis er fremgangsmåden en helt anden.

Sådant affaldstræ forarbejdes til træspåner og bliver som sekundært råmateriale igen markedsført som spånplader eller anvendes som brændsel i elektricitetsværker og afsat som grøn strøm. Under den sidstnævnte proces opstår der flyveaske, der anvendes som fyldstof inden for byggeri og anlæggelse af veje. Via disse forskellige fremgangsmåder udledes der arsen og krom i vand, jord og luft, som er en trussel mod folkesundheden.

Hvorledes er situationen med hensyn til (medlemsstaternes) obligatoriske fremlæggelse af oplysninger om aktive stoffer i henhold til direktiv 98/8/EF(1)?

Mener Kommissionen også, at spredningen af arsen og krom i jord, luft og vand er en alvorlig trussel mod folkesundheden?

Hvilke skridt overvejer Kommissionen at tage på grundlag af forordning 793/93/EF(2), forordning 1488/4/EF(3) og forordning 142/97/EF(4) i forbindelse med den fremgangsmåde, der anvendes i Nederlandene?

(1) EFT L 123 af 24.4.1998, s. 1.

(2) EFT L 84 af 5.4.1993, s. 1.

(3) EFT L 161 af 29.6.1994, s. 3.

(4) EFT L 25 af 28.1.1997, s. 11.

Svar afgivet på Kommissionens vegne af Margot Wallström

(7. juni 2002)

Kommissionen skal henlede det ærede medlems opmærksomhed på, at medlemsstaterne ikke har pligt til at forelægge dossierer om aktive stoffer i medfør af Parlamentets og Rådets direktiv 98/8/EF af 16. februar om markedsføring af biocidholdige produkter. I henhold til forordning (EF) nr. 1896/2000(1) om den første fase af programmet for vurdering af alle eksisterende biocidholdige aktive stoffer er det producenterne og fabrikanterne eller sammenslutninger heraf, som i medfør af artikel 4, stk. 1, inden den 28. marts 2002 skulle meddele, om de ville have deres aktive stoffer optaget i direktivets bilag I. Kommissionen har i alt modtaget ca. 450 anmeldelser og er nu i færd med at undersøge, om de er fuldstændige, og analysere indholdet heraf.

Anmelderne skal derefter forelægge komplette dossierer på et senere stadium. For træimprægneringsmidler og rodenticider er fristen sat til den 28. marts 2004, mens fristerne og prioriteterne for andre produkttyper vil blive fastsat i en efterfølgende forordning, som Kommissionen er i færd med at forberede. Ifølge artikel 5, stk. 3, og artikel 8, stk. 3, i forordning 1896/2000 kan medlemsstaterne tilkendegive deres interesse for at få yderligere aktive stoffer optaget i direktivets bilag I, og de skal i så fald forelægge komplette dossierer på et senere tidspunkt. Hidtil har ingen af medlemsstaterne benyttet sig af disse bestemmelser.

Kommissionen er fuldt ud klar over problemerne med forurening af miljøet med arsen, krom og andre tungmetaller. Der er flere arsen- og kromforbindelser på de forskellige prioriteringslister, der er udarbejdet inden for rammerne af Rådets forordning (EØF) nr. 793/93 af 23. marts 1993 om vurdering af risikoen ved eksisterende stoffer. Risikovurderingerne af disse stoffer er i gang og vil, når de er færdige, blive forelagt til peer-review i Den Videnskabelige Komité for Toksicitet, Økotoksicitet og Miljø (SCTEE). Hvis det skønnes nødvendigt, vil Kommissionen med bistand fra et udvalg bestående af medlemsstaternes repræsentanter vedtage en strategi til begrænsning af risikoen.

Hvad de kobber-krom-arsen-holdige træimprægneringsmidler angår, er Kommissionen i færd med at forberede en revision af de restriktioner, der allerede er fastsat i direktiv 76/769/EØF(2). På grundlag af en risikovurdering foretaget på Kommissionens bestilling og på grundlag af SCTEE's udtalelse om denne vurdering har Kommissionen udarbejdet et udkast til et nyt direktiv, som yderligere begrænser anvendelsen af kobber-krom-arsen-holdige stoffer til væsentlige anvendelsesformål. Dette udkast blev sendt til offentlig høring via Internet(3). Efter at have vurderet de indkomne svar forelagde Kommissionen et nyt udkast til uformel høring i medlemsstaterne. På grundlag af reaktionerne fra medlemsstaterne vil Kommissionen udarbejde et nye udkast, som vil blive forelagt til endelig vedtagelse. Hvad endelig bortskaffelse af kobber-krom-arsen-behandlet træ angår, er denne form for affald klassificeret som farligt affald og skal derfor bortskaffes i overensstemmelse med kravene i Rådets direktiv 91/689/EØF af 12. december 1991 om farligt affald(4).

(1) Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter, EFT L 228 af 8.9.2000.

(2) Rådets direktiv 76/769/EØF af 27. juli 1976 om tilnærmelse af medlemsstaternes love og administrative bestemmelser om begrænsning af markedsføring og anvendelse af visse farlige stoffer og præparater, EFT L 262 af 27.9.1976.

(3) (Alle relevante dokumenter og svar på høringen kan findes på: http://europa.eu.int/comm/enterprise/chemicals/index.htm).

(4) EFT L 377 af 31.12.1991.